Diari Oficial de la Generalitat Valenciana


Sumari del DOGV 3660, del 05-01-2000 (2000/43)

ORDRE de 29 de desembre de 1999, de la Conselleria d'Ocupació, per la qual es regula el Pla d'Ocupació Estable per a l'any 2000.
--------------------------------------------------------------------------------------------------------------------------------

### Dades del document

Número de DOGV
:   3660

Data del DOGV
:   05-01-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/43


Data del document
:   29-12-1999

Organisme emissor
:   Conselleria d'Ocupació

Tipus de document
:   Ordre

Anàlisi jurídica

 Descriptors 

:   * creació d'ocupació
    * programa d'actuació

ORDRE de 29 de desembre de 1999, de la Conselleria d'Ocupació, per la qual es regula el Pla d'Ocupació Estable per a l'any 2000. [2000/F43]
  
El Govern Valencià és conscient que tota millora duradora al mercat de treball passa per la instrumentació d'una sèrie de mesures tendents a millorar la competitivitat en l'aparell productiu a llarg termini, que és el primer eix prioritari de les línies directores de la política econòmica de la Generalitat. No obstant això, també és possible i necessari elaborar i posar en marxa mesures a curt termini al mercat de treball, tendents a crear nova ocupació estable i a consolidar l'existent. Per al compliment d'aquest objectiu final i tenint en compte les directrius per a l'ocupació del Consell Europeu de Luxemburg de 20 i 21 de novembre de 1997 i el suport financer del Fons Social Europeu s'han vertebrat cinc programes d'actuació al voltant de dos grans plans de foment d'ocupació, relatius a ajudes per a la inserció laboral dels joves i ajudes a l'ocupació estable, els quals així mateix impliquen el desenvolupament dels principis establits en l'Acord Valencià per a l'Ocupació i la Formació, a través del qual els agents socials cooperen en un intent de superar dos grans reptes: la generació d'ocupació i la disminució del grau de precarietat que presenta el mercat de treball.
  
Les ajudes a la inserció laboral dels joves, encara que tenen una meta comuna de crear llocs de caràcter estable, no obliden que aquest procés d'inserció laboral exigeix generalment afrontar l'objectiu ineludible de capacitació professional. Per això, s'incentiven determinats tipus contractuals formatius, susceptibles de capacitar per al treball joves sense experiència laboral prèvia, com el programa de crèdits per a l'ocupació (també denominats crèdits de qualificació professional). El propòsit, no és un altre que invertir la dinàmica dels últims anys, segons la qual l'expectativa laboral més encoratjadora per al col·lectiu de joves menors de 25 anys era accedir als denominats contractes en precari. Crèdit per a l'ocupació juvenil significa que s'aposta per la contractació indefinida com a instrument de millora de les condicions laborals dels joves i remei enfront de la falta de cohesió i exclusió social. Però, igualment, cal entendre-ho com la necessitat que s'instal·le al mercat laboral una força de treball professionalment capacitada. Aquesta capacitació professional per a l'acompliment del treball objecte del contracte quedarà suficientment contrastada mitjançant la possessió per part del jove desocupat dels pertinents certificats, traduïbles en el seu moment en crèdits per a l'ocupació, corresponents a la realització amb aprofitament de determinats cursos de formació professional ocupacional, de pràctiques en empreses, i a la formalització de contractes en pràctiques i per a la formació. Mitjançant aquest programa es pretén que l'ocupador puga subscriure amb el jove desocupat menor de 30 anys el contracte indefinit, en la certesa que aquest es troba suficientment capacitat per al desenvolupament de la seua comesa, per correspondre-li un determinat nombre de crèdits pertanyents a l'àrea de coneixements del treball contractat. Aquest programa, que es desenvolupa en l'àmbit de l'ocupació, és, a més a més, la necessària anella amb el sistema de formació professional ocupacional. No sols potència les seues accions formatives, motivant els desocupats a fi que realitzen els cursos als quals són convocats, perquè potencien la seua inserció laboral, sinó que incentiva de manera important els ocupadors, perquè contracten amb caràcter indefinit a aquells joves desocupats que estan en disposició d'acreditar la necessària capacitació per al treball. Permet, a més a més, rendibilitzar l'esforç pressupostari en FPO, situant amb caràcter indefinit al mercat de treball un col·lectiu de joves desocupats, dotats de la qualificació necessària per a exercir amb solvència una ocupació concreta.
  
Dins de les ajudes a l'ocupació estable s'han articulat dos programes d'actuació, amb un objectiu comú d'elevar el nivell d'ocupació de l'ocupació estable i de qualitat. En el programa d'ajuda a les contractacions indefinides s'ha optat per seguir el mètode, que ha reportat bons resultats en els tres passats exercicis, de complementar els incentius estatals establits per la Llei 64/1997, de 26 de novembre, i la Llei 50/1998, de 30 de desembre. La Generalitat Valenciana, a causa de la peculiar estructura societària de la Comunitat Valenciana en la qual estan implantades un nombre considerable de xicotetes i mitjanes empreses continuarà donant suport a la transformació dels contractes laborals en fixos. Tenint, així mateix, presents les mencionades directrius per a l'ocupació del Consell Europeu de Luxemburg el Govern Valencià s'ha preparat en aquesta ordre a donar-hi resposta: fomentant la capacitat d'adaptació de treballadors i empreses, en el marc del model industrial valencià, a través de l'incentiu a contractes indefinits a temps parcial i de relleu, i també de l'ocupació estable de qualitat en sectors autòctons com el turístic i el del calçat. A més a més, cal fer esment especial de l'incentiu a la primera contractació, que dóna resposta al 66% d'empreses valencianes que, tot i necessitar empleats, en prescindeixen per dissuadir-los la por a no poder suportar les càrregues socials. Sent, doncs, aquest tipus d'empreses potencials vivers d'ocupacions, cal ajudar-les en la conversió en ocupadores, mitjançant l'oferiment de fórmules d'interés que els impliquen en aquesta tasca, entre les quals pot tenir un paper fonamental una subvenció de la naturalesa de la programada en aquesta ordre.
  
Finalment, s'ha d'assenyalar que les ajudes previstes per a la contractació de treballadors minusvàlids seran concedides a l'empara d'allò que s'ha disposat en l'Ordre de 22 d'abril de 1999, de la Conselleria d'Ocupació, Indústria i Comerç, per la qual s'estableixen les bases per les quals es regulen les ajudes i subvencions a la contractació indefinida de treballadors minusvàlids.
  
Per tant, i fent ús de les facultats que m'atribueixen l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Títol I
  
Capítol I
  
Disposicions generals
  
Article 1. Objecte i àmbit
  
1. Es consideren objectius prioritaris de la present ordre:
  
a) Potenciar la capacitat d'inserció professional dels joves desocupats, facilitant-los el trànsit de l'escola a la vida laboral, amb vista a la consecució d'un lloc de treball estable i de qualitat.
  
b) Fomentar la contractació indefinida, estimulant en el mercat de treball valencià la cultura de l'ocupació estable com un bé necessari i abellidor.
  
2. El règim d'ajudes serà d'aplicació tal com es determina en els següents articles.
  
Article 2. Beneficiaris de les ajudes
  
Podran ser beneficiaris de les ajudes, establides en la present ordre, les empreses, qualsevol que siga la seua forma jurídica, i les entitats privades sense fi de lucre, amb àmbit d'actuació a la Comunitat Valenciana, i que concerten els contractes subvencionables, per a la seua execució exclusiva en centres de treball radicats en aquesta comunitat, sempre que, a més a més, reunisquen els requisits i les condicions que s'estableixen en la present ordre.
  
Article 3. Requisits dels beneficiaris
  
Els beneficiaris de les ajudes hauran de complir els següents requisits:
  
a) Estar al corrent en el compliment de les seues obligacions tributàries i de la Seguretat Social.
  
b) No haver sigut exclosos de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb allò que s'ha previst en l'article 45.2 de la Llei 8/1988, de 7 d'abril, sobre Infraccions i Sancions en l'Ordre Social.
  
c) Estar inscrites com a persones o entitats ocupadores en els règims de la Seguretat Social en els quals hi haja afiliació de treballadors per compte d'un altre.
  
d) No haver realitzat extincions de contractes per causes objectives declarades improcedents per sentència judicial o haver procedit per acomiadament col·lectiu en els 12 mesos anteriors.
  
Article 4. Exclusions
  
Queden exclosos de les ajudes regulades en la present ordre els següents supòsits:
  
1. Relacions laborals de caràcter especial previstes en l'article 2.1 de la Llei de l'Estatut dels Treballadors i la resta de disposicions reglamentàries.
  
2. Contractacions que afecten el cònjuge, els ascendents, els descendents i la resta de parents, per consanguinitat o afinitat, fins al segon grau inclusivament, de l'empresari o dels qui tinguen càrrecs de direcció o siguen membres dels òrgans d'administració de les empreses que tinguen la forma jurídica de societat, i també les que es produïsquen amb aquests últims.
  
3. Contractacions realitzades amb treballadors que en els vint-i-quatre mesos anteriors a la data de contractació hagueren prestat serveis en la mateixa empresa o grup d'empreses mitjançant un contracte per temps indefinit.
  
4. Vinculació laboral del treballador, en els 24 mesos anteriors a la contractació subvencionable, amb empreses a les quals el sol·licitant dels beneficis haja succeït en virtut d'allò que s'ha establit en l'article 44 de la Llei de l'Estatut dels Treballadors.
  
5. Treballadors que hagen finalitzat la seua relació laboral de caràcter indefinit en un termini de tres mesos anterior a la formalització del contracte.
  
Article 5. Obligacions del beneficiari
  
Sense perjudici del que la normativa social vigent estableix per als ocupadors, pel que fa a aquesta ordre, es declaren expressament les següents obligacions:
  
1. Formalització dels contractes de treball per escrit.
  
2. En el cas que el treballador contractat cause baixa a l'empresa, aquesta tindrà l'obligació de substituir-lo en el termini d'un mes per un altre, que es puga incloure en els col·lectius subvencionables pel programa de què es tracte, en les mateixes condicions contractuals que tenia el treballador substituït. Aquesta circumstància haurà de ser comunicada a l'òrgan que va concedir la subvenció en un termini no superior a 15 dies. Si la baixa es produeix amb anterioritat a la resolució de concessió decaurà el dret a la sol·licitud presentada.
  
3. En el supòsit de contractacions per temps indefinit, mantenir els llocs de treball creats i subvencionats, i també els ja existents de caràcter indefinit un mínim de tres anys.
  
4. Facilitar totes les dades i la informació, en qüestions relacionades amb les subvencions concedides, que els demane la Conselleria d'Ocupació, i també comunicar a aquesta les incidències i variacions que es produïsquen amb relació a aquelles.
  
5. Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que estableixen les disposicions comunitàries.
  
Capítol II
  
Procediment general per a la concessió de les ajudes
  
Article 6. Presentació de sol·licituds i termini
  
1. Les sol·licituds per a l'obtenció de les ajudes, regulades en la present ordre, hauran de dirigir-se a la Direcció General de Foment de l'Ocupació i es presentaran en l'imprés normalitzat en les corresponents direccions territorials d'Ocupació o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La sol·licitud haurà d'anar acompanyada dels següents documents:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda (DOGV de 21 de juny de 1996), la validesa de la qual haurà d'estendre's al moment de l'atorgament de la subvenció.
  
c) Dades de domiciliació bancària segons model normalitzat (fitxa de manteniment de tercers), excepte si s'han presentat amb anterioritat davant de la Conselleria d'Ocupació i no han experimentat variació.
  
d) Còpia del contracte de treball que origina l'ajuda, degudament registrat per l'oficina d'ocupació de la Generalitat Valenciana i que les seues clàusules conste si és procedent com a contracte indefinit.
  
e) Certificat acreditatiu de la inscripció com a desocupat, en la corresponent oficina d'ocupació de la Generalitat Valenciana, del treballador contractat o targeta de sol·licitud d'ocupació, excepte en el supòsit de transformació de contractes temporals en indefinits; en aquest cas haurà d'aportar-se la comunicació de la dita transformació degudament registrada per l'oficina d'ocupació de la Generalitat Valenciana.
  
f) Si és el cas, certificat expedit per l'òrgan competent de la Generalitat Valenciana acreditatiu de la realització del curs de FPO i de la formació pràctica en empreses, a l'efecte del reconeixement dels crèdits per a l'ocupació de l'article 22, o contractes justificatius de les prestacions de serveis previstos en l'article 22.1. apartats c) i d), o certificat per a acreditar els cursos mencionats en la disposició addicional quarta d'aquesta ordre.
  
g) Altes o variació de dades dels treballadors contractats en el Règim General de la Seguretat Social.
  
h) Justificació, si és el cas, de l'adscripció dels desocupats als col·lectius subvencionables.
  
i) Declaració responsable que les contractacions realitzades no estan compreses en els supòsits previstos en l'article 4 de la present disposició i que el sol·licitant no es troba sotmés al supòsit previst en l'article 3 b) i d).
  
j) En el supòsit de primera contractació previst en l'article 26.3, document d'alta de l'ocupador en el Règim d'Autònoms de la Seguretat Social o certificat expedit per l'òrgan competent del col·legi professional corresponent acreditatiu de la incorporació del professional a la seua mutualitat col·legial, i també certificat expedit per la Tresoreria de la Seguretat Social que l'empresa no ha tingut treballadors contractats en els últims tres anys.
  
k) Certificat d'empadronament dels treballadors en els supòsits previstos en la disposició addicional tercera d'aquesta ordre.
  
l) Declaració responsable referida a les ajudes, recollides en el títol II, a càrrec d'un règim de minimis rebudes per l'entitat durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en què s'emparava; o, si és el cas, declaració responsable de no haver-ne rebuda cap.
  
3. Les sol·licituds hauran de presentar-se en el termini màxim de dos mesos següents a la data en què s'efectue la contractació o es formalitze la transformació del contracte en indefinit. La dita contractació haurà d'haver-se realitzat dins de l'exercici del 2000, i finalitzarà el termini de presentació de sol·licituds el 30 de desembre del 2000.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que, d'acord amb aquesta ordre, resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes previstos en l'article 42 de l'esmentada llei.
  
Article 7. Criteris per a la concessió de les ajudes
  
Les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres d'entrada de l'òrgan competent per a resoldre, sempre que es complisquen els requisits exigits en aquesta ordre i s'adjunte la totalitat de la documentació establida en l'article anterior.
  
Article 8. Tramitació, resolució i recursos
  
1. La Direcció General de Foment de l'Ocupació podrà demanar a l'entitat sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. La competència per a conéixer i resoldre les sol·licituds formulades correspon al conseller d'Ocupació.
  
3. El termini màxim per a resoldre i notificar la resolució procedent serà de sis mesos comptadors des de la presentació de la sol·licitud en qualsevol dels registres d'entrada de la Conselleria d'Ocupació, en el cas que aquesta s'efectuara una vegada publicada l'ordre per la qual es fan públics les línies de crèdit i l'import global màxim destinat a la concessió d'ajudes previstes en la present convocatòria. Altrament, el termini s'iniciarà a partir de l'endemà de l'esmentada publicació.
  
4. Transcorregut el termini anterior sense que s'hi haja dictat i notificat resolució expressa, s'entendrà desestimada la pretensió per silenci administratiu, de conformitat amb allò que s'ha previst en l'article 44.1 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció que en fa la Llei 4/1999, de 13 de gener; i això sense perjudici que subsistisca l'obligació legal de resoldre la petició formulada.
  
5. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja d'ajustar-se el beneficiari, i s'hi notificarà als interessats en els termes previstos en l'article 58 de la Llei 30/1992, abans mencionada.
  
6. Les resolucions que dicte el conseller d'Ocupació, a l'empara de la present convocatòria esgoten la via administrativa i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació de la resolució, d'acord amb allò que s'ha establit en l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. I això sense perjudici del que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, i de la possibilitat que els interessats puguen exercir-ne, si és el cas, qualsevol altre que estimen procedent.
  
Davant de la desestimació per silenci administratiu podrà interposar-se enfront de l'acte presumpte idèntic recurs, en el termini de sis mesos, comptadors des que haguera finalitzat el termini que per a dictar i notificar la resolució expressa, es menciona en el número 3 d'aquest article; tot això de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjudici d'allò que s'ha disposat en els articles 116 i 117, abans mencionats.
  
Article 9. Resolució d'incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la dita concessió, com pròrroga de terminis, modificacions justificades o qualsevol variació de les condicions particulars de la concessió
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte, amb posterioritat a la data de presentació de la sol·licitud.
  
3. Les ajudes establides en la present disposició són incompatibles entre si i amb qualssevol altres per a la mateixa acció subvencionable, percebudes d'aquesta o d'altres administracions públiques, excepte amb els incentius a la contractació, regulats per la Llei 64/1997, de 26 de desembre, i la Llei 50/1998, de 30 de desembre.
  
Article 10. Control de les ajudes
  
1. Correspondrà a la Direcció General de Foment de l'Ocupació, a través de les direccions territorials d'Ocupació, portar a cap la funció de control de les subvencions concedides, i també l'avaluació i el seguiment del present programa.
  
2. Per a la realització d'aquestes funcions s'utilitzaran tots els mitjans que estiguen a la disposició de la Conselleria d'Ocupació, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries en relació amb les ajudes concedides.
  
Article 11. Liquidació de les ajudes
  
Presentada la sol·licitud de subvenció, juntament amb la documentació a què fa referència l'article 6, número 2, i la resta de documentació que per a cada cas s'establisca en el capítol corresponent d'aquesta ordre, es procedirà, després de la comprovació prèvia d'aquesta i l'existència de crèdit suficient, a dictar la resolució de concessió de la subvenció, i es lliurarà d'una sola vegada l'import de l'ajuda reconeguda a cada beneficiari.
  
Article 12. Minoració i resolució de les ajudes concedides
  
1. L'incompliment de les obligacions, les condicions i els terminis establits en la present ordre i en la resolució, i també la concessió, amb posterioritat a la presentació de la sol·licitud, d'altres ajudes públiques i privades que en el seu conjunt superen els límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'aquesta. En la tramitació del procediment es garantirà el dret de l'interessat a l'audiència.
  
Títol II
  
Ajudes a la inserció laboral dels joves
  
Capítol I
  
Disposicions generals
  
Article 13. Objecte
  
L'objectiu final que es persegueix a través d'aquest programa d'ajudes és elevar el nivell d'ocupació dels joves mitjançant la creació de llocs de treball de caràcter estable; amb aquesta finalitat es programen ajudes susceptibles d'incentivar la contractació indefinida dels joves inscrits com a desocupats, en la corresponent oficina d'ocupació de la Generalitat Valenciana.
  
Article 14. Accions susceptibles de suport
  
Les ajudes previstes en present títol es desenvolupen a través dels següents programes de promoció d'ocupació:
  
a) Programa d'Incentius a les Contractacions en Pràctiques.
  
b) Programa d'Incentius a les Contractacions per a la Formació.
  
c) Programa de Crèdits de Qualificació Professional per a l'Ocupació
  
1. L'import de les ajudes previstes en el present títol no podrà fer que l'import total d'ajudes de minimis que rep l'entitat beneficiària durant un període de tres anys siga superior al límit de 100.000 euros.
  
Capítol II
  
Programa d'Incentius a les Contractacions en Pràctiques
  
Article 15. Objecte
  
Les ajudes establides en aquest capítol van destinades a subvencionar contractes en pràctiques a jornada completa o parcial, que no podrà ser de duració inferior a 20 hores setmanals, regulats en l'article 11.1 de la Llei de l'Estatut dels Treballadors i en el Reial Decret 488/1998, de 27 de març, que es formalitzen amb desocupats inscrits en la corresponent oficina d'ocupació de la Generalitat Valenciana, menors de 30 anys, sempre que siguen de duració d'un any o superior, hi haja adequació entre el nivell de titulació del contractat i el lloc de treball exercit i es pacte en les seues clàusules el compromís de l'ocupador que el treballador continuarà a l'empresa com a fix de plantilla al terme del contracte.
  
Article 16. Quantia de les ajudes
  
L'ajuda que s'estableix en el present programa consisteix en la subvenció equivalent a una quantitat a tant alçat, per cada contracte formalitzat amb dret a aquesta, corresponent al 50% del salari mínim interprofessional vigent l'any 2000, calculat en còmput de 14 mesos.
  
Capítol III
  
Programa d'Incentius a les Contractacions per a la Formació
  
Article 17. Objecte
  
Amb l'objectiu de promoure la inserció laboral dels joves sense experiència laboral prèvia, les ajudes establides en aquest capítol van destinades a subvencionar contractes per a la formació, regulats en l'article 11.2 de la Llei de l'Estatut dels Treballadors i en el Reial Decret 488/1998, de 27 de març, que se formalitzen amb desocupats majors de 16 anys i menors de 21 anys, inscrits com a desocupats en la corresponent oficina d'ocupació de la Generalitat Valenciana, sempre que tinguen per objecte l'adquisició per part d'aquests de la formació teòrica i pràctica necessària per a l'acompliment adequat d'un lloc de treball o ofici, susceptible d'un determinat nivell de qualificació, siguen de duració d'un any, i es pacte en les seues clàusules el compromís de l'ocupador que el treballador continuarà en l'empresa com a fix de plantilla al terme del contracte.
  
Article 18. Quantia de les ajudes
  
L'ajuda que s'estableix en el present programa consisteix en la subvenció equivalent a una quantitat a tant alçat, per cada contracte formalitzat amb dret a aquesta, corresponent al 50% del salari mínim interprofessional vigent en l'exercici 2000, calculat en còmput de 14 mesos, proporcional al temps de treball efectiu.
  
Capítol IV
  
Programa de Crèdits per a la Qualificació Professional
  
Article 19. Objecte
  
L'objecte del present programa és articular unes ajudes a la contractació amb vista a l'elevació del nivell d'ocupació amb la creació de llocs de treball per temps indefinit i a jornada completa de joves desocupats, inscrits com a desocupats en la corresponent oficina d'ocupació de la Generalitat Valenciana, que acrediten la necessària capacitació professional per a l'acompliment del lloc de treball, per disposar dels certificats i la resta de documents contractuals, si és el cas, traduïbles, als efectes del present programa, en els corresponents crèdits per a l'ocupació, definits en l'article 22 de la present ordre.
  
Article 20. Requisits dels treballadors
  
Les ajudes establides van destinades a subvencionar les contractacions indefinides directes i a jornada completa de joves menors de 30 anys inscrits com a desocupats en la corresponent oficina d'ocupació de la Generalitat Valenciana.
  
Article 21. Quantia de les ajudes
  
Els incentius que s'estableixen en aquest programa de crèdits per a l'ocupació consisteixen, per cada contracte de treball indefinit i a jornada completa, en una subvenció equivalent a una quantitat a tant alçat, la quantificació de la qual estarà en funció dels crèdits per a l'ocupació que s'adjudique al treballador contractat. El valor de cada crèdit es basa en el 50% del salari mínim interprofessional mensual vigent en l'exercici 2000.
  
Article 22. Crèdits de qualificació professional per a l'ocupació
  
1. Constitueixen crèdits per a l'ocupació, reconeguts en virtut dels certificats i dels documents contractuals, justificatius de la realització dels cursos i prestació de serveis, els quals s'indiquen a continuació:
  
a) Per un curs de 400 hores, impartit pels centres propis o col·laboradors de formació professional ocupacional de la Generalitat Valenciana, i corresponent a l'àrea de coneixements del lloc de treball objecte del contracte indefinit: cinc crèdits.
  
b) Per una acció de formació pràctica en empreses, programada per la Direcció General de Formació i Inserció Professional, i corresponent a l'àrea de coneixements del lloc de treball objecte del contracte indefinit: tres crèdits.
  
c) Pel contracte de treball en pràctiques, sempre que no haja sigut realitzat en la mateixa empresa o grup d'empreses, regulat per l'article 11.1 de la Llei de l'Estatut dels Treballadors, i l'objecte del qual haja sigut el propi del contracte indefinit formalitzat: un crèdit per cada mes de duració del dit contracte en pràctiques, amb un límit de 12 crèdits.
  
d) Pel contracte de treball per a la formació, sempre que no haja sigut realitzat en la mateixa empresa o grup d'empreses, regulat en l'article 11.2 de la Llei de l'Estatut dels Treballadors, i l'objecte del qual siga idèntic al del contracte indefinit formalitzat: un crèdit per cada mes de duració de l'esmentat contracte per a la formació, amb un límit de 12 crèdits.
  
2. Aquests crèdits de qualificació professional per a l'ocupació són acumulables i es reconeixeran, operant com a barem, en resoldre les sol·licituds formulades a l'empara del present programa, i determinaran la quantia de la subvenció que es concedirà que en cap cas podrà excedir de 12 crèdits.
  
Títol III
  
Ajudes a l'ocupació estable
  
Capítol I
  
Disposicions generals
  
Article 23. Objecte
  
L'objectiu final del present programa és elevar el nivell d'ocupació estable i de qualitat, mitjançant l'articulació de mesures de suport a les distintes modalitats contractuals que de forma immediata creen llocs de treball d'aqueixa naturalesa.
  
Article 24. Accions susceptibles de suport
  
Les ajudes previstes en el present títol s'articulen en els següents programes d'actuació:
  
1. Programa d'Ajuda a les Contractacions Indefinides a Jornada Completa.
  
2. Programa de Suport a la Contractació Indefinida a Temps Parcial.
  
Capítol II
  
Programa d'Ajuda a les Contractacions Indefinides
  
 a Jornada Completa
  
Article 25. Objecte
  
L'objecte del present programa d'ajudes és elevar el nivell de l'ocupació estable i de qualitat, fomentant la creació de llocs de treball lligats per contractes de naturalesa indefinida i a jornada completa i potenciant que els contractes temporals i de duració determinada, ja existents, es transformen en indefinits i a jornada completa, actuant amb aquesta finalitat en harmonia amb les disposicions estatals de foment de la contractació indefinida i complementant els seus incentius.
  
Article 26. Accions susceptibles de suport
  
1. Les ajudes establides podran anar destinades a les accions següents:
  
a) Contractacions indefinides.
  
b) Transformacions en indefinits dels contractes temporals o de duració determinada, qualsevol que siga la modalitat contractual objecte de la transformació i qualsevol que siga la data de la seua realització, excepte les derivades de contractes en practiques o en formació, que hagen sigut subvencionats a l'empara de l'Ordre de 26 de novembre de 1998 de la Conselleria d'Ocupació, Indústria i Comerç, per la qual es regulen diverses mesures de foment d'ocupació per a l'exercici de 1999.
  
c) Manteniment de les contractacions indefinides i de les transformacions en indefinides, per a les quals s'haguera sol·licitat subvenció a l'empara de l'Ordre de 26 de novembre de 1998 de la Conselleria d'Ocupació, Indústria i Comerç, per la qual es regulen diverses mesures de foment d'ocupació per a l'exercici de 1999, i que, reunint els requisits establits en aquella, no hagueren sigut resoltes en la data d'entrada en vigor de la present ordre, a l'efecte de la qual haurà d'aportar-se informe de vida laboral o TC2 que acredite la permanència del treballador en l'empresa.
  
d) Contractacions indefinides del primer treballador, realitzades per autònoms.
  
2. Les ajudes que s'estableixen en el present programa consisteixen en una subvenció, per cada contracte formalitzat amb dret a aquesta, en quantitat a tant alçat equivalent al 30% de la quota empresarial a la Seguretat Social per contingències comunes corresponent a dos anys, atesa la base de cotització mínima del grup de categories professionals a què pertanga el treballador contractat, llevat que es tracte d'accions susceptibles de suport previstes en els apartats a) i d) i aquestes es referisquen a contractacions de desocupats majors de 45 anys en què el percentatge serà del 40% i de dones descrites en l'article 27.1.c de la present ordre; en aquest supòsit el percentatge esmentat serà del 60%.
  
3. Els qui realitzen una activitat de caràcter empresarial o professional pel seu compte, determinant de la seua alta en el Règim d'Autònoms de la Seguretat Social, que contracten durant l'any 2000 el seu primer treballador, i ho facen amb caràcter indefinit i a jornada completa, percebran addicionalment a l'ajuda prevista en el paràgraf anterior, una quantitat a tant alçat equivalent al 50% del salari mínim interprofessional vigent l'any 2000 calculat en còmput de 14 mesos. Queden excloses d'aquestes ajudes les comunitats de béns.
  
Article 27. Requisits dels treballadors
  
Els treballadors que siguen contractats directament de forma indefinida hauran de complir, quant a la situació de desocupació, els requisits exigits per la legislació vigent, i hauran de romandre inscrits com a desocupats en les corresponents oficines d'ocupació de la Generalitat Valenciana i tenir la targeta de sol·licitud d'ocupació actualitzada. En tot cas, hauran d'estar compresos en algun dels col·lectius següents:
  
a) Joves menors de 30 anys en la data de formalització del contracte indefinit.
  
b) Desocupats majors de 45 anys en la data de formalització del contracte.
  
c) Desocupats en els quals no concórreguen les circumstàncies anteriors inscrits a l'oficina d'ocupació de la Generalitat Valenciana per un període de com a mínim 360 dies previs a la data de formalització del contracte indefinit. Aquest període es reduirà a 180 dies quan es tracte de dones que s'incorporen al mercat laboral després d'un període d'absència de com a mínim tres anys; i a 90 dies si la persona que s'hi integra és dona amb baixa formació acadèmica o responsable de família monoparental i obtinga de l'empresa en què s'integra els seus principals ingressos. Aquestes circumstàncies previstes per a la reducció del temps de desocupació s'acreditaran amb declaració responsable de la treballadora contractada.
  
Capítol III
  
Programa de Suport a la Contractació Indefinida a Temps Parcial
  
Article 28. Objecte
  
L'objecte del present programa és el foment de la contractació indefinida a temps parcial com a mesura tendent a facilitar l'accés a un lloc de treball de caràcter estable que conjuga els condicionaments del treballador amb les necessitats de determinats sectors productius valencians.
  
Article 29. Accions susceptibles de suport
  
Tenint com a meta aquests objectius, s'articulen com a accions susceptibles de suport mitjançant incentius:
  
1. Les contractacions indefinides directes a temps parcial, amb una duració mínima de 20 hores setmanals, regulades en l'article 12.1 de l'Estatut dels Treballadors.
  
2. Les contractacions de relleu previstes en l'article 12.6 de la Llei de l'Estatut dels Treballadors, segons la redacció que en fa el Reial Decret Llei 15/1998, de 27 de novembre, sempre que es pacten entre les seues clàusules les següents condicions:
  
a) Que la duració del contracte de relleu ha de ser, almenys, d'un any.
  
b) Que, una vegada produïda la jubilació del treballador rellevat, el contracte del rellevant es convertirà en indefinit i a jornada completa.
  
Article 30. Requisits dels treballadors
  
Els treballadors contractats en l'àmbit de les indicades accions susceptibles de suport hauran de pertànyer a algun dels col·lectius indicats en l'article 27 d'aquesta ordre.
  
Article 31. Quantia de les ajudes
  
Les ajudes previstes en el present capítol consisteixen en una subvenció per cada contracte formalitzat amb dret a aquesta, en quantitat a tant alçat equivalent al percentatge del 30% de la quota empresarial a la Seguretat Social per contingències comunes corresponent a dos anys, atesa la base de cotització mínima del grup de categories professionals a què pertanga el treballador contractat, determinada d'acord amb la duració de la jornada estipulada en el contracte.
  
Disposicions addicionals
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'any 2000.
  
Per complir allò que s'ha previst en l'article 47.11 del Text Refós de la Llei de la Hisenda Pública, i d'acord amb el que establisca la Llei de Pressupostos de la Generalitat Valenciana per a l'any 2000, mitjançant ordre de la Conselleria d'Ocupació es faran públics les línies de crèdit i l'import global màxim destinat a la concessió d'ajudes previstes en la present disposició.
  
Segona
  
En el cas que els documents que han d'acompanyar la sol·licitud de concessió de les ajudes ja els tinguera l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es refereix el document.
  
Tercera
  
A fi de potenciar l'ocupació estable als municipis de la comarca de la Costera, que als efectes d'aquesta ordre són: l'Alcúdia de Crespins, Barxeta, Canals, Cerdà, Estubeny, la Font de la Figuera, Genovés, la Granja de la Costera, Xàtiva, Lugar Nuevo de Fenollet, Llanera de Ranes, Llosa de Ranes, Moixent, Montesa, Novetlè, Rotglá y Corberá, Torrella, Vallada i Vallés, i al municipi de la Vall d'Uixó, afectats per diverses crisis industrials, les ajudes previstes en els articles 26 i 31 de la present ordre estaran xifrades en quantitat a tant alçat equivalent al percentatge de la quota empresarial de la Seguretat Social per contingències comunes corresponents a tres anys, atesa la base de cotització mínima del grup de categories professionals a què pertanga el treballador, que haurà d'estar empadronat als municipis de la comarca de la Costera o a la Vall d'Uixó.
  
Quarta
  
A fi de potenciar l'ocupació estable de qualitat en el sector turístic, les ajudes previstes en els articles 26 i 31 de la present ordre estaran xifrades en quantitat a tant alçat equivalent al percentatge que corresponga de la quota empresarial de la Seguretat Social per contingències comunes corresponents a tres anys, atesa la base de cotització mínima del grup de categories professionals a què pertanga el treballador, quan el treballador complisca la condició d'haver realitzat mas de tres cursos de reciclatge professional en aquells col·lectius de treballadors, que si bé es troben en actiu, la seua relació laboral no és indefinida; o bé un curs de formació ocupacional, en aquells col·lectius de desocupats que els realitzen en qualsevol dels centres que componen la xarxa de centres de desenvolupament turístic pertanyents a l'Agència Valenciana del Turisme i que són: CDT d'Alacant, CDT Domingo Devesa de Benidorm, CDT Marina Alta de Dénia, CDT Alqueria del Duc de Gandia i CDT de València
  
Amb la mateixa finalitat de potenciar l'ocupació estable de qualitat i contribuir a la desestacionalització en el sector del calçat, les ajudes previstes estaran també xifrades en quantitat a tant alçat equivalent al percentatge que corresponga de la quota empresarial de la Seguretat Social per contingències comunes corresponents a tres anys, sempre que el treballador contractat haja realitzat un curs de formació al Centre de Formació i Inserció Professional d'Elda.
  
Les circumstàncies esmentades hauran de ser acreditades amb el corresponent diploma.
  
Cinquena
  
Igualment amb la finalitat de promoure l'ocupació estable de qualitat, i contribuir al desenvolupament de la formació en alternança amb el treball, es considerarà, als efectes establits en l'article 17 de la present ordre, com a acció susceptible de suport, els contractes per a la formació que es perfeccionen amb desocupats majors de 16 anys i menors de 21 que estiguen realitzant una acció formativa, de duració no superior a dos anys, en programes o projectes de formació reconeguts per la universitat o realitzats en col·laboració amb aquesta i organitzats, gestionats o impartits per institucions de naturalesa pública de base empresarial que tinguen per finalitat la representació i promoció d'interessos generals, sempre que es pacte en les seues clàusules el compromís de l'ocupador que el treballador continuarà en l'empresa com a fix en finalitzar el contracte.
  
Sisena
  
Les ajudes establides en el títol II de la present ordre tindran la consideració d'ajudes de minimis.
  
Disposicions finals
  
Primera
  
Es faculta el director general de Fomento d'Ocupació per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present ordre.
  
Segona
  
La present ordre entrarà en vigor l'1 de gener de 2000.
  
València, 29 de desembre de 1999
  
El conseller d'Ocupació,